臨都試院考校已畢諸公尚恨遺才勉作數語釋其意
作者：郭印
朝代：宋

paragraphs: 平時參與商，會遇何由緣。
相從棘闈中，再見月之弦。
歡然臭味合，言笑浩無邊。
論事快今古，談玄貫天淵。
白袍閲多士，燈窗極精研。
所得乃溢數，無路能周旋。
躊躇不忍舍，在野恐遺賢。
我時職監視，日食亦千錢。
一言爲訂正，少逭饕餮愆。
譬如滿盤珠，差擇先光圓。
又如采美玉，疵瑕終棄捐。
兹事既不免，吾心白日懸。
群公人中傑，行簉蓬瀛仙。
願開取士額，條畫奏上前。